b"\n_START_ARTICLE_\nAgusan (lalawigan)\n_START_SECTION_\nKasaysayan\n_START_PARAGRAPH_\nIhinawalay ang Agusan, na noo'y tinatawag na Butuan sa lalawigan ng Surigao noong Agosto 1911 sa bisa ng Batas Blg. 1693. ng Philippine Commission. Binuo ang Agusan ng mga sub-lalawigan ng Butuan at Bukidnon. Noong 1914, isinama sa Departamento ng Mindanao at Sulu ang Agusan, kasabay ng paghiwalay ng sub-lalawigan ng Bukidnon na naging isang ganap na lalawigan.\n_START_SECTION_\nPaghahati\n_START_PARAGRAPH_\nNoong Hunyo 17, 1967, naisabatas ang Batas Republika Blg. 4979 na naglalayong hatiin ang Agusan sa Agusan del Norte at Agusan del Sur. Noong Nobyembre 14, 1967 niratipikahan sa isang plebisito ang nasabing batas. Makaraan ang halos dalawang buwan, noong Enero 5, 1968, pinroklama ang dalawang bagong lalawigan na epektibong nagbuwag sa lalawigan ng Agusan. Binuo ang Agusan del Norte ng mga bayan ng Carmen, Nasipit, Buenavista, Cabadbaran, Tubay, Jabonga, Kitcharao at Las Nieves, samantalang ang Agusan del Sur ay binuo ng mga bayan ng Bayugan, Esperanza, Prosperidad, San Francisco, Bunawan, Talacogon, La Paz, Loreto, Veruela, at Santa Josefa. Ang Lungsod ng Butuan at Prosperidad ang nagsilbing kabisera ng Agusan del Norte at Agusan del Sur, ayon sa pagkakasunod."